Joventut obri el termini d'inscripció per al concurs de bandes Morvedre Rock
10 de març 2020

![](/media/534bab3e/73-presentacio-morvedre-rock_cuerpo.jpg)  
​  

La regidoria de Joventut i Infància de l'Ajuntament de Sagunt, juntament amb l'associació músic-cultural Klavija, torna a organitzar el concurs de bandes Morvedre Rock, amb la finalitat de donar suport Als grups emergents de la ciutat i de la comarca, així com oferir concerts a les persones aficionades a la música en directe. El termini d'inscripció, que s'obri ara, acabarà el dissabte 4 d'abril a les 23.59 hores.

Este és el quart any consecutiu que s'organitza este concurs de bandes des que la regidoria recuperara l'esdeveniment en 2017, després d'una dècada d'aturada. Existixen dos modalitats, totes dos de quatre grups, per a presentar-se. La modalitat A, en la qual participaran grups locals que realitzen qualsevol tipus de música dins de rock o pop (heavy, experimental, pop, rock, ska, alternativa-indie, punk, etc.), els components de les quals tinguen menys de 35 anys en la seua majoria i residisquen al Camp de Morvedre. Es reservarà (sempre que el nombre de participants ho permeta) un terç dels seleccionats per a grups els membres dels quals tinguen menys de 20 anys en la seua majoria.

D'altra banda, la modalitat B es reservarà a grups de la Comunitat Valenciana que realitzen música de qualsevol tipus dins de rock o pop (heavy, experimental, pop, rock, ska, alternativa-indie, punk, etc.), els components de les quals tinguen menys de 35 anys en la seua majoria i residisquen a la Comunitat Valenciana. Els grups han de tindre un repertori mínim de mitja hora de temes propis per a executar en directe, la qual cosa no impedix interpretar alguna versió si el temps d'actuació supera la mitja hora.

El regidor de Joventut i Infància, Guillermo Sampedro, ha assegurat que, amb este festival, «**tractem de regenerar el rock local, revitalitzant el panorama i apostant per artistes jóvens i emergents. Confiem que el fet de poder tocar com a premi en dos festivals de primer nivell com el Music Port Fest o el Festardor també animen a la participació de bandes, tant locals com valencianes**». A més, Sampedro ha recordat que, des del Casal Jove, «**sempre apostem per les bandes locals, cedint-los de manera gratuïta locals d'assaig o organitzant esdeveniments i concerts amb els grups de la comarca**».

La Comissió de Selecció seleccionarà un màxim de quatre grups de la Modalitat A, i quatre de la Modalitat B, que actuaran en el Casino Recreatiu del Port de Sagunt en els dissabtes i diumenges 9, 10, 16 i 17 de maig de 2020 a les 19.30 hores. Els grups seleccionats hauran de tindre disponibilitat almenys dos de les quatre dates especificades en este punt de les bases i estar disponibles des de les 16.00 hores per a realitzar el muntatge i la prova de so. L'organització es reservarà el dret a deixar fora a aquells grups seleccionats que no tinguen disponibilitat en la data proposada. Cada membre dels grups participants cobrarà 40 € en concepte de caixet per l'actuació i se li donarà d'alta en la Seguretat Social. A partir de 5 components, el caixet del grup serà de 160 €, a repartir equitativament entre els músics i músiques, els qui també seran donats d'alta en la Seguretat Social. Se seleccionaran formacions musicals amb un màxim de 7 components, per la qual cosa els grups de 8 o més components quedaran exclosos.

Entre els participants se seleccionaran com a guanyadors dos grups, un de cada modalitat. Els grups vencedors actuaran en el festival Music Port Fest (3 o 4 de juliol de 2020), o en el Festardor, (8 a 11 d'octubre de 2020), segons el seu estil musical, en el dia i l'hora que determinen els organitzadors de cada esdeveniment. Cada grup finalista cobrarà 290 € en concepte de caixet pel concert final.

La selecció dels grups que participaran en Morvedre Rock 20, ateses estes bases, a la creativitat i qualitat dels grups presentats, serà realitzada per una Comissió composta per una persona en representació de l'Associació Klavija, una persona en representació del Departament de Joventut i una persona en representació dels festivals Music Port Fest i Festardor.

Els detalls de les bases es poden consultar en la web [www.saguntjove.es](http://www.saguntjove.es/) i les inscripcions i resta de documentació es presentaran per correu electrònic en l'adreça [asociacionklavija@gmail.com](mailto:asociacionklavija@gmail.com).​

*   [](http://www.facebook.com/sharer.php?u=https://aytosagunto.es/va/actualitat/joventut-obri-el-termini-d-inscripcio-per-al-concurs-de-bandes-morvedre-rock/ "Facebook")
*   [](http://twitter.com/share?url=https://aytosagunto.es/va/actualitat/joventut-obri-el-termini-d-inscripcio-per-al-concurs-de-bandes-morvedre-rock/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-obri-el-termini-d-inscripcio-per-al-concurs-de-bandes-morvedre-rock/ "Linked In")
*   [](mailto:?body=https://aytosagunto.es/va/actualitat/joventut-obri-el-termini-d-inscripcio-per-al-concurs-de-bandes-morvedre-rock/)